**Išrašas**

**KAIŠIADORIŲ RAJONO SAVIVALDYBĖS SMURTO ARTIMOJE APLINKOJE KOMISIJOS POSĖDŽIO PROTOKOLAS**

2023 m. spalio 16 d. Nr. 2

Kaišiadorys

Posėdis įvyko 2023 m. spalio 16 d. 10.00 val.

**Posėdyje dalyvauja:** Nijolė Butrimavičienė – Švietimo, kultūros ir sporto skyriaus tarpinstitucinio bendradarbiavimo koordinatorė, Jolanta Koklevičienė – Kaišiadorių socialinių paslaugų centro Apgyvendinimo ir intensyvios krizės įveikimo pagalbos skyriaus vedėja, Neringa Kupčiūnienė – Socialinės paramos skyriaus vedėjo pavaduotoja, Eglė Mockevičienė – Socialinės paramos skyriaus vedėja, Jurgis Ostromeckas – Kauno apskrities vyriausiojo policijos komisariato Kaišiadorių rajono policijos komisariato viršininkas, Danguolė Miliauskaitė – Savivaldybės gydytoja, Rita Narkevičiūtė – Kaišiadorių miesto centro bendruomenės narė, Algimantas Radvila – Savivaldybės vicemeras, Deimantė Sarakauskaitė – Lietuvos kalėjimų tarnybos Pravieniškių 1-ojo kalėjimo Resocializacijos skyriaus socialinė darbuotoja, Dovilė Visockienė – Valstybės vaiko teisių apsaugos ir įvaikinimo tarnybos Kauno apskrities vaiko teisių apsaugos skyriaus Kaišiadorių rajone vyriausioji specialistė, Reda Varankinė – Moterų teisių asociacijos Specializuotos kompleksinės pagalbos centro konsultantė, Loreta Žižliauskienė –Lietuvos probacijos tarnybos Kauno regiono skyriaus vyriausioji specialistė.

 **Posėdyje dalyvauja kiti asmenys:** Lionius Demjanovas – Kauno apskrities vyrų krizių centro psichologas.

**DARBOTVARKĖ:**

 1. Smurto artimoje aplinkoje situacijos  Kaišiadorių rajone aptarimas (statistiniai duomenys nuo 2023 m. liepos 1 d iki 2023 m. rugsėjo 30 d., įstaigos (Lietuvos probacijos tarnybos Kauno regiono skyrius, Lietuvos kalėjimų tarnyba, Kauno apygardos prokuratūros, Kauno apylinkės prokuratūros 1-as skyrius, Kaišiadorių rajono policijos komisariatas, Kauno apskrities vaiko teisių apsaugos skyrius Kaišiadorių rajone, Kaišiadorių miesto centro bendruomenė, Nacionalinė šeimų ir tėvų asociacija, Kaišiadorių socialinių paslaugų centras, Kauno apskrities vyrų krizių centras, Moterų teisių asociacija) pristato pagal kompetenciją turimus statistinius duomenis, susijusius su smurtu artimoje aplinkoje).

 2. Apsvarstyti komisijos narių siūlomas ir galimas prevencines priemones smurto artimoje aplinkoje klausimais, kurias galima būtų įtraukti į Smurto artimoje aplinkoje prevencijos priemonių planą.

 3. Komisijos narių iki 2023-10-16 posėdžio sekretorei Socialinės paramos skyriaus vyriausiajai specialistei Daivai Kaziukėnienei el. paštu daiva.kaziukeniene@kaisiadorys.lt pateiktų pasiūlymų algoritmo tikslinimui aptarimas.

 4. Kiti klausimai.

**SVARSTYTA IR NUTARTA:**

 Posėdyje iš 16 komisijos narių dalyvauja 12. Komisijos posėdis laikomas teisėtu. Komisijos nariai, kurie nedalyvavę pirmame komisijos posėdyje, pasirašė Komisijos nario nešališkumo deklaracijas.

 1. Statistikos aptarimas. Komisijos narys Jurgis Ostromeckas, Kauno apskrities vyriausiojo policijos komisariato Kaišiadorių rajono policijos komisariato viršininkas, trumpai pristatė statistiką, kiek nuo 2023 m. liepos 1 d. iki šios dienos buvo gauta pranešimų dėl smurto artimoje aplinkoje – 238, 17-ai atvejų pradėtas ikiteisminis tyrimas. Komisijos narė Jolanta Koklevičienė, Kaišiadorių socialinių paslaugų centro Apgyvendinimo ir intensyvios krizės įveikimo pagalbos skyriaus vedėja, informavo, kad buvo apgyvendinti 9 asmenys. Komisijos narė Loreta Žižliauskienė informavo, kad nuo liepos 1 d. yra gauti 4-ių asmenų, kurie teisti už smurtą artimoje aplinkoje, nuosprendžiai (nutartys). 3 asmenys siųsti dalyvauti  smurtinį elgesį keičiančioje programoje (visi jau pradėję dalyvauti, 2 visiškai baigę), taip pat siųsti į psichologo konsultacijas. Šiuo metu Probacijos tarnybos duomenų registre yra 11 asmenų, teistų už smurtą artimoje aplinkoje. Kauno apskrities vyrų krizių centro psichologas Lionius Demjanovas informavo, kad bendradarbiauja su Probacijos tarnyba, rengia susitikimus (dalyvavo 7 susitikimuose). Įsteigta vyrų linija, kuri konsultuoja patiriančiuosius smurtą. Moterų teisių asociacijos centro konsultantė Reda Varankienė pristatė, kad jų įstaigos specialistai susisiekia su nukentėjusiu asmeniu ir pasiūlo jam specializuotą kompleksinę (konsultanto, teisininko, psichologo ir kt.) pagalbą. Kiekvienas smurtą artimoje aplinkoje patiriantis asmuo gali kreiptis ir asmeniškai. Supažindino su smurto statistika Kaišiadorių rajone: kreipėsi 234 asmenys, iš jų: 163 suaugusieji, 71 vaikas. Valstybės vaiko teisių apsaugos ir įvaikinimo tarnybos Kauno apskrities vaiko teisių apsaugos skyriaus Kaišiadorių rajone vyriausioji specialistė Dovilė Visockienė informavo, jog buvo gauta 33 pranešimai. Lankantis buvo vertinama vaikų situacija, inicijuojama atvejo vadyba. Aptarta, kad statistiniai duomenys skiriasi, kadangi jie tvarkomi naudojantis skirtingomis sistemomis.

 Komisijos narių bendru sutarimu nuspręsta, kad kiekvieno posėdžio metu įstaigos / institucijos pagal kompetenciją trumpai pristatys Komisijos nariams statistiką. Moterų teisių asociacija, bendradarbiaudama su Socialinių paslaugų centru, peržiūrės, kiek šeimų buvo inicijuota atvejo vadyba.

 2. Klausimas nukeliamas svarstyti kitame posėdyje. Kiekviena dalyvaujanti institucija iki kito posėdžio pateikia Komisijos sekretorei Socialinės paramos skyriaus vyriausiajai specialistei Daivai Kaziukėnienei el. paštu daiva.kaziukeniene@kaisiadorys.lt planuojamas smurto priemones.

 3. Pateiktų pasiūlymų algoritmo tikslinimui negauta.

 Nutarta kitam posėdžiui institucijoms pateikti siūlymus, kaip smurtautoją įtraukti į smurtinį elgesį keičiančius mokymus. Kaip turėtų atsispindėti algoritme, kaip informacija iš institucijų, kurios rekomenduoja asmeniui išklausyti tam tikrus mokymus, turėtų pasiekti paslaugų teikėjus.

 4. Aptarti neaiškūs atvejai ir galimi sprendimo būdai įvairių institucijų lygmeniu.  Kaišiadorių socialinių paslaugų centro Apgyvendinimo ir intensyvios krizės įveikimo pagalbos skyriaus vedėja Jolanta Koklevičienė iškėlė klausimą, ar atvežus policijos pareigūnams smurtautoją ir jam nepasinaudojus apnakvindinimo paslaugomis, pasišalinus, socialinei darbuotojai reikia pranešti policijos pareigūnams. Kauno apskrities vyriausiojo policijos komisariato Kaišiadorių rajono policijos komisariato viršininkas Jurgis Ostromeckas patvirtina, kad pranešti nereikia.

 Valstybės vaiko teisių apsaugos ir įvaikinimo tarnybos Kauno apskrities vaiko teisių apsaugos skyriaus Kaišiadorių rajone vyriausioji specialistė Dovilė Visockienė pateikė atvejį, kuomet orderis buvo skirtas mamai, auginančiai sunkios negalios vaiką. Mama negali artintis prie jo, kol galios orderis, t. y. 15 parų. Pasak specialistės, mama rūpinasi vaiku, tačiau problema – ne kartą fiksuotas alkoholio vartojimas. Mamos ir sūnaus ryšys labai artimas, glaudus. Likęs be mamos, vaikas nevalgo, nieko neprisileidžia. Posėdžio metu rekomenduota tarp mamos ir vaiko pabandyti naudoti vaizdo ryšį. Savivaldybės gydytoja Danguolė Miliauskaitė susisiekia su Psichikos sveikatos centru, kuris pataria vaiką atvežti apžiūrai, konsultacijai, kad padėtų spręsti problemą. Socialinės paramos skyriaus vedėja Eglė Mockevičienė siūlo kuo skubiau kviesti institucijas, aptarti šeimai teikiamas paslaugas, sprendimo būdus.

 Nutarta kuo skubiau šeimai inicijuoti tarpinstitucinį posėdį ir jame nagrinėti ir spręsti šeimos situaciją iš esmės.

Komisijos pirmininkas Algimantas Radvila

Komisijos posėdžio sekretorė Daiva Kaziukėnienė